CELEX: 62020CN0043
Language: fi
Date: 2020-01-28 00:00:00
Title: Asia C-43/20: Ennakkoratkaisupyyntö, jonka Gericht Erster Instanz Eupen (Belgia) on esittänyt 28.1.2020 – HU v. Wallonische Region

18.1.2021   
            
            
               FI
            
            
               Euroopan unionin virallinen lehti
            
            
               C 19/13
            
         
      Ennakkoratkaisupyyntö, jonka Gericht Erster Instanz Eupen (Belgia) on esittänyt 28.1.2020 – HU v. Wallonische Region
      (Asia C-43/20)
      (2021/C 19/17)
      Oikeudenkäyntikieli: saksa
      
         Ennakkoratkaisua pyytänyt tuomioistuin
      
      Gericht Erster Instanz Eupen
      
         Pääasian asianosaiset
      
      
         Hakija: HU
      
         Vastapuoli: Wallonische Region
      
         Ennakkoratkaisukysymykset
      
      
                  1)
               
               
                  Onko kansallinen lainsäädäntö, jota viranomaiset soveltavat siten, että Belgiassa asuvan henkilön toisessa EU:n jäsenvaltiossa asuvalta henkilöltä satunnaisesti ja lyhytaikaisesti käyttöönsä saaman ulkomaisen ajoneuvon käyttö ilman uutta rekisteröintivelvollisuutta edellyttää, että tämä Belgiassa asuva henkilö pitää ajoneuvossa mukanaan yksityistä käyttötodistusta eli ajoneuvojen rekisteröinnistä 20.7.2001 annetun kuninkaan asetuksen 3 §:n 2 momentissa 6 kohdassa tarkoitettua todistusta, ristiriidassa asiaa koskevien unionin oikeussääntöjen kanssa ja erityisesti yhtäältä henkilöiden vapaata liikkuvuutta ja pääomanliikkeitä koskevien SEUT 20 ja SEUT 21 artiklan, työntekijöiden vapaata liikkuvuutta koskevan SEUT 45 artiklan, sijoittautumisvapautta koskevan SEUT 49 artiklan ja palvelujen tarjoamisen vapautta koskevan SEUT 56 artiklan kanssa?
               
            
                  2)
               
               
                  Onko kansallinen lainsäädäntö, sellaisena kuin se on tässä kuvailtuna ja sellaisena kuin Vallonian alue on sen pannut täytäntöön, perusteltu yleistä turvallisuutta koskeviin vaatimuksiin tai muihin suojatoimenpiteisiin liittyvistä syistä, ja onko kansallinen lainsäädäntö, jota tulkitaan siten, että siinä säädetään pakottavasti, että ajoneuvon ulkomaisen omistajan antamaa asiakirjaa, joka sisältää ajoneuvon käyttöä koskevan ajallisesti rajoitetun luvan ja jossa ilmoitetaan luvan voimassaoloaika, on pidettävä mukana ajoneuvossa, tarpeen tavoitellun päämäärän saavuttamiseksi, vai olisiko kyseinen tavoite voitu saavuttaa myös muilla lievemmillä ja vähemmän muodollisilla keinoilla?
               
            Unionin tuomioistuin (kuudes jaosto) on 10.9.2020 antamallaan määräyksellä määrännyt seuraavaa:
      SEUT 63 artiklan 1 kohtaa on tulkittava siten, että se on vastoin jäsenvaltion säännöstä, jonka mukaan kyseisessä jäsenvaltiossa asuva henkilö voi vedota toisessa jäsenvaltiossa asuvalta henkilöltä vastikkeetta ja lyhytaikaisesti käyttöön saamansa tuossa toisessa jäsenvaltiossa käyttöluvan saaneen ajoneuvon osalta poikkeukseen asuinvaltiossaan voimassa olevasta rekisteröintivelvollisuudesta vain, kun asiakirjoja, jotka osoittavat, että kyseinen henkilö täyttää tämän poikkeuksen edellytykset, pidetään jatkuvasti ajoneuvossa, ilman että niitä olisi mahdollista esittää jälkeenpäin.